El Centre de la Propietat Forestal (CPF) és un òrgan de l'Administració Forestal de Catalunya, participat pel sector forestal privat, que té com a objectiu promoure l'ordenació i la gestió dels boscos de titularitat privada.
La Llei 7/1999, del Parlament de Catalunya, li atribueix la condició d'entitat de dret públic, dotada de personalitat jurídica pròpia i plena capacitat d'obrar, que ajusta la seva activitat al dret privat.
Actualment està adscrit al Departament d'Agricultura, Ramaderia, Pesca i Alimentació.
El Centre de la Propietat Forestal participa en l'elaboració dels plans de producció forestal formulant propostes i suggeriments, a la vegada que emet els informes tècnics amb relació a la seva adequació al Pla general de política forestal.
D'altra banda, és l'òrgan competent per a la tramitació i l'aprovació dels plans tècnics de gestió i millora forestal (PTGMF) i dels plans simples de gestió forestal (PSGF).
També vetlla perquè s'executin i es compleixin els compromisos que s'hi estableixen.
Inicialment, va ser creat pel Parlament de Catalunya com a òrgan desconcentrat del Departament d'Agricultura, Ramaderia i Pesca, per mitjà de la Llei 6/1988, de 30 de març, forestal de Catalunya, per tal d'impulsar la planificació i la gestió sostenible dels boscos privats.
La Llei 7/1999, de 30 de juliol, del Centre de la Propietat Forestal, va modificar la Llei forestal de Catalunya, va donar la forma actual al CPF i li va conferir l'estatus d'empresa pública.
El Decret 297/1999, de 26 de novembre, va atribuir al Departament de Medi Ambient les competències en matèria forestal i la Llei 4/2000, de 26 de maig, de mesures administratives i fiscals, hi adscriví, també, el CPF.
D'altra banda, el Parlament de Catalunya, per mitjà de la Llei 30/2002, de 30 de desembre, de pressupostos de la Generalitat de Catalunya, ha introduït diverses modificacions en la Llei 7/1999, del Centre de la Propietat Forestal.
Aquestes modificacions tenen un abast important, ja que milloren la representació de l'Administració forestal, la doten d'unes figures d'ordenació més àgils i ajustades a les necessitats del sector a Catalunya i permeten modificacions en el règim laboral del personal del CPF, de manera que s'incrementa l'eficàcia dels recursos humans.
Amb la creació del Centre de la Propietat Forestal s'aplica el principi de la subsidiarietat i es consolida l'existència d'una Administració forestal participativa, per tal d'apropar i implicar els veritables agents i sectors afectats en les polítiques forestals, que, necessàriament, s'ha de basar en els principis de coordinació, eficàcia i desconcentració, i que ha de vehicular la col·laboració entre l'Administració i els propietaris i els productors forestals.
El Centre de la Propietat Forestal permet que els silvicultors disposin d'un organisme d'administració pròpia, que integra les diferents competències amb incidència en els boscos privats de Catalunya i que els permet que participin en l'establiment de les polítiques forestals.
Entre els objectius i finalitats del Centre de la Propietat Forestal el més important és el d'integrar en un únic organisme dotat d'autonomia organitzativa, econòmica i financera les diferents competències amb incidència en els boscos privats, unificant i racionalitzant l'acció administrativa d'ordenació i control d'aquests terrenys forestals, d'acord amb el principi d'unitat de gestió o gestió integrada.
Funcions que té encomanades el Centre de la Propietat Forestal:
El CPF només té competències sobre els boscos de titularitat privada i no té potestat sancionadora.